Summary: Luís Villares (Lugo, 1978) aspira á reelección como líder de En Marea, a confluencia que vive abalada por fortes sacudidas internas desde case o minuto cero da súa posta en andamento. Nas primarias axendadas entre os días 1 e 3 de decembro, encabeza a lista Coidando a Casa. Quere un partido soberano, non tutelado desde o exterior. O seu non é un proxecto nacionalista, mais si, esclarece, "nacional".

Villares exuda optimismo, "pateo o país e sei o que a xente quere de nós". Ten enorme confianza en que as súas ideas —o erguemento dun partido nacional galego aberto e inclusivo— acabarán prevalecendo sobre aqueles que, di, pulan máis ben por unha confluencia condicionada polos aparatos partidarios preexistentes en xeral e pola cúpula madrileña de Podemos en particular. Falamos na redacción de Sermos. -Como se chegou a esta situación en En Marea, unha historia tan marcada polos confrontos internos nunha organización que ten como lema o de procurar a unidade popular? -En momentos de debate interno como estes é san que toda a diversidade se poña de manifesto democraticamente. Agora imos a unhas eleccións [ao Consello das Mareas] que son as que determinarán en que forma cristaliza esa diversidade. Isto non lle ten que parecer a ninguén nin estraño nin negativo. Ao contrario. Sempre presumimos de sermos diversas. Este é o momento de que a xente escolla entre os distintos modelos [de organización] que están sobre a mesa. -Mais ti prevías tanto ruído, tanto conflito, cando te incorporache, cando subiche ao tren da Marea? -A ver, isto viña sen manual de instrucións [risos]. E, claro, nunca sabes o que a realidade che vai deparar. Mais si que era previsíbel que, sendo un espazo en transformación, houbese distintas fases do proceso... En todo caso, unha confrontación de ideas, un debate de modelos, sempre é algo san. -Que razón lle darías a un militante de base de En Marea para apoiar a candidatura que encabezas? -A nosa candidatura pretende ser unha lista que trata de seducir a totalidade do espazo político. Expresamos unha transversalidade, unha pluralidade ideolóxica que convive dentro da propia lista. Somos moi conscientes da realidade en que vivimos. Esta lista pretende non só seducir o conxunto do espazo político, senón o conxunto da cidadanía. Non é unha lista para derrotar a compañeiras e compañeiros de En Marea, é para derrotar o goberno de Núñez Feixoo. Contamos con activistas sociais, con feministas como Bea e como Iris —a propia Iris é unha rapaza precaria e emigrada, que está a buscar as fabas como moitas mozas e mozos do país—, contamos con xente do movimento veciñal como Mónica Díaz da Coruña, como Moncho Veras de SOS Sanidade Pública, como Mariló Candelo do movimento educativo, como o propio Xabier Pérez Davila do movimento dos pensionistas... e temos xente do mundo sindical, xente da CIG, de CC OO... O que queremos pór de manifesto é que a unidade arredor da diversidade é un valor en si mesmo. E nós pensamos que iso foi o que demandou desde o primeiro momento a xente que se inscribiu na Marea: que persoas moi diversas fosemos capaces de chegar a acordos. Ademais fechamos a lista dunha forma simbolicamente moi interesante, con dúas persoas do mesmo concello, Cangas do Morrazo, que no seu momento concorreron ás eleccións locais en dúas marcas municipalistas distintas e, porén, aceptan agora iren xuntas nesta candidatura. En definitiva, penso que a xente agarda de nós que o rebumbio que puido haber esta temporada acabe xa con estas eleccións. Esta candidatura está en condicións de oferecer iso. -O teu discurso nesta campaña interna está a ser o da defensa dun partido soberano fronte ao modelo da outra candidatura que caracterizas como o dunha forza tutelada desde o exterior, un satélite de Podemos. -Imos ver. Hai tres semanas tivemos que saír moi claramente aos medios porque Unidos Podemos saíu dicindo que iría ás europeas coaligados con En Marea cando nós como organización aínda non tomaramos ningunha decisión ao respecto. E nós dixemos: un momento, as decisións estratéxicas sobre como imos e con quen imos a un proceso electoral tómanse dentro de En Marea. Ninguén ten que vir de fóra a nos dicir como temos que ir ás eleccións. Temos que o deixar moi claro. Nós non somos satélite de ninguén. Somos un espazo soberano e, polo tanto, as decisións adóptanse dentro da organización. E iso tenlle que quedarlle moi clariño aos compañeiros e compañeiras de Podemos de Madrid, principalmente, que é de onde saíu esa información. -Esa satelización védela especialmente notoria no funcionamento do grupo de En Marea no Congreso. -Tivemos un problema. Tentamos a conformación dun grupo parlamentar propio e non foi posíbel por unha razón regulamentaria. Agora estamos a sufrir as consecuencias diso. Estamos a sufrir unha non suficiente visibilización do proxecto político porque estamos integrados no grupo confederal. Isto ten solución? Si. Cal é a solución? Nas próximas eleccións En Marea terá outra forma xurídica, isto é, vaise presentar como partido [en 2016 foi formalmente como coalición de Anova, Esquerda Unida e Podemos], de tal maneira que garantiremos a obtención do grupo parlamentar. Non haberá problemas regulamentarios e poderemos constituír unha agrupación propia no congreso. -Podemos non vai estar de acordo con que En Marea se presente nas eleccións xerais como un partido político e non como unha coligación. -Podemos terá que aceptar a decisión que adopte o espazo político de En Marea. Non imos pedir permiso a ninguén para tomar as nosas decisións. E ese é un valor que estamos poñendo enriba da mesa desde a nosa candidatura. En Marea non vai admitir tutela de ningún tipo. E as relacións con Podemos teñen de ser sempre entre iguais. Son para nós aliados estratéxicos, mais non pode haber subordinación. E o que é certo é que tal e como se conformou o grupo no Congreso si houbo esa certa subordinación e iso é moi negativo para nós. O que quero deixar moi claro, moi claro, moi claro [dío con especial énfase] é que se esta candidatura é gañadora, nós garantiremos que eses problemas non van existir no futuro. -Desde a contorna de Podemos e Esquerda Unida atácase a vosa candidatura co argumento de que en realidade o que propoñedes é a constitución dun partido nacionalista e que, por tanto, a vosa proposta é reducionista, empequenecería o espazo da unidade popular... -É moi fácil contestar iso. Unha simple ollada ao noso programa político e á confección da nosa candidatura desacredita esa afirmación. Nós na nosa lista temos xente que milita actualmente en Podemos, xente moi significada en Podemos como Pancho Casal, deputado... -Casal xa non está en Podemos. -Non, non está en Podemos, pero vén dese espazo ideolóxico-político. -Ben, nacionalista non é... -Non, non é nacionalista, efectivamente. Está Elena Cores na lista, está de número 8, que é militante de Podemos, e así até cinco persoas nunha lista de 35 son de Podemos, o cal desacredita totalmente a noción de que nós queiramos facer un proxecto nacionalista. O que si queremos é un proxecto nacional. Ollo! Iso ten que quedar moi claro. Xa o Pacto de Mazarelos [acordo de outubro de 2015 que deu lugar ao nacimento da confluencia] parte do recoñecimento de Galiza como nación e a partir daí fixemos todas as nosas análises políticas, económicas, e a partir daí construímos En Marea como unha ferramenta de mudanza. Ese é o elo común de todas as persoas que integramos a candidatura e o proxecto político. Defendemos un concepto de nación aberto, integrador, inclusivo, onde se sinta referenciada a meirande parte da nosa sociedade. Unha idea de nación democrática, republicana. Esa idea é capaz de seducir xente que vén do nacionalismo e que non vén do nacionalismo pero que comparte que Galiza é un marco de solidariedade, de referencia, desde o que formulamos a nosa visión do país e do mundo. -No plenario do pasado 27 de outubro os textos do Consello da Marea saínte foron derrotados en aspectos clave, mesmo aqueles que constituían o documento politico. Sénteste lexitimado para dirixir unha organización que ten que levar adiante o relatorio do sector crítico? -Un leva adiante como dirección aquilo que mandan os inscritos. E se os inscritos deciden nunha votación unha cousa, iso hai que respectalo. Só faltaría! Iso fai parte da normalidade democrática. -Desde finais de outubro até hoxe produciuse unha intensa mobilización na base das persoas inscritas, as que teñen dereito de voto nestas primarias. O censo pasou de por volta de 3.000 persoas a arredor de 4.500, un incremento de case 1.500. Desde fóra a impresión que dá é que houbo certo toque de corneta e parecería que a organización que máis capacidade ten de mobilizar tal cantidade de efectivos é Podemos... -Ben, para nós o incremento de participación sempre é positivo. Eu alégrome moito de que aumentase o censo durante esta temporada. Na Marea nunca lle miramos a ninguén o carnet. Estamos moi satisfeitos de que a xente que até agora tiña dúbidas dea un paso adiante neste momento. E se as arengas de Podemos para participar dentro de En Marea tiveron suceso, para nós iso é un éxito. -Imos rematando. Incomódache o feito de que haxa moito debate sobre o teu futuro persoal? -Non me incomoda en absoluto porque non teño ningún apego ao cargo. Cumpro cunha responsabilidade, co encargo que me fixeron primeiro as persoas inscritas nunhas primarias en que votaron 11 mil persoas e coa encomenda que despois recebín do electorado de Galiza, que nos deu a confianza como segunda forza política. Eu estou cumprindo ese encargo e fágoo con responsabilidade e con moita ilusión e con moita honra. E mentres a xente queira que eu siga ao fronte disto, pois seguirei con total entrega e determinación. -E se a xente non quere? -Pois me vou para casa. -Deixarías o escano? -A ver, agora mesmo non hai ningún proceso en que se me estea pedindo nada semellante. Se houbese algún proceso en que se decidise iso, eu evidentemente... sempre o dixen, os inscritos son os que máis ordenan. -A vosa candidatura pode acabar constituíndose nun partido, no caso de En Marea evoluír cara un modelo, que non é o que vós queredes, ou frentista ou tipo federación de partidos? -Nós non contemplamos esa posibilidade. Nós o que temos moi claro é que imos respectar os resultados sexan os que foren. Parece unha obviedade, non? Mais ás veces non o é tanto. Nós tivemos que ver como ao longo destes case dous anos había xente que non estaba de acordo coa liña maioritaria e non participaba directamente nos nosos órgaos de goberno. Nós si que nos integraremos e si que participaremos nos órgaos de goberno, sexa cal for a decisión das persoas inscritas. Aproveito esta entrevista para enviar desde aquí unha mensaxe á militancia e a toda a sociedade: a partir do día 3 non hai dúas listas, hai un único proxecto, o que vote a xente. Eu comprométome co proxecto resultante, con independencia do que sexa, porque o pobo é quen máis ordena. E neste caso o pobo mareante.


Summary: A coordenadora de EU reitera que non é partidaria dun perfil como o do veterano dirixente e requíreo a que non manteña a dúbida por máis tempo sobre se dá ou non o paso de se postular.

"Se quere ser candidato, que o diga". Así respondeu Yolanda Díaz a Xosé Manuel Beiras e o seu requerimento á coordenadora de Esquerda Unida a que "se me quere sacar do medio, que explique por que". Nunha entrevista en La Voz de Galicia, Díaz afirma que non varía a súa opinión e segue a considerar que o perfil de Beiras non é o máis acaído, optando por un diferente. "Non son partidaria de que fose el, mais dígoo con cariño", responde, para lembrar que ela propia e Pablo Iglesas lle propuxeron que para as xerais fose "o referente de En Marea, pero internamente no seu partido [Anova] non o consideraron adecuado". Iso Si, Díaz pídelle a Beiras que "non manteña a dúbida máis tempo" e diga se quere ser ou non candidato. E neste sentido, apontou que tería máis apoio en Esquerda Unida que en Anova. "No debate identitario non imos estar" Na entrevista tamén lle preguntaron á coordenadora de EU sobre o debate aberto en torno á fórmula de concorrencia de En Marea ás xerais. Anova é partidaria de facelo como partido instrumental, algo que non partillan nin Esquerda Unida nin Podemos. "O noso acordo político é de formar unha coalición", responde escuetamente. Iso si, aponta posteriormente que "no debate identitario non imos estar" e que "Non se pode cambiar un acordo baseado no discurso social por outro identitario". Opinións que culminou cun "eu non me vou volver independentista agora".


Summary: A plataforma contra o trazado da A-76 aférrase á "última vía xurídica" para tentar frear o proxecto de Fomento. Mentres, dende Quiroga chaman a atención sobre o impacto da infraestrutura no túnel romano de Montefurado.

É a "última vía xurídica" para tentar que o Ministerio de Fomento non chante unha autovía na Ribeira Sacra. Varios dos membros da plataforma veciñal creada recentemente en Nogueira de Ramuín contra o trazado da A-76 veñen de presentar "un escrito de interposición para o recurso contencioso administrativo" ante a Audiencia Nacional. Fano mentres a propia plataforma se constitúe legalmente e coa premura á que obrigan os prazos para facer uso deste derradeiro recurso legal. Explica o colectivo que os seus membros "se viron na obriga de chegar a este punto" despois de que o Concello de Nogueira de Ramuín, que "non presentou alegacións na fase previa do estudo" para a construción da autovía nin tampouco na fase de información previa, se "negase a apoiar esta iniciativa cidadá". "A actuación do Concello foi a que propiciou a creación da plataforma ante o desamparo" que, din, sofre unha veciñanza que soubo case por casualidade de que a autovía prevista para unir Ourense e Ponferrada ameaza tan seriamente a súa contorna natural. O recurso ante a Audiencia é a "última vía xurídica" para tentar frear o trazado Os veciños e veciñas de Nogueira "seguen esperando a que o concello convoque un pleno extraordinario onde se trate esta cuestión". Mentres, lamentan, a plataforma vese na obriga de asumir a responsabilidade de "protexer a contorna afectada por este polémico trazado" co obxectivo de "salvagardar a identidade da zona" e, asemade, de "defender o proxecto dunha Ribeira Sacra candidadata a ser Patrimonio da Humanidade. O Concello de Nogueira de Ramuín evitou presentar alegacións ao trazado e a plataforma asume a responsabilidade de "protexer a contorna" Aínda que, como informou este diario, o proxecto da autovía foi apoiado por unanimidade no Parlamento a plataforma contra o trazado "espera contar contar co apoio" dalgunha das institucións máis directamente implicadas na zona, como a Deputación de Ourense e a comisión de seguimento da candidatura da Ribeira Sacra ante a Unesco, na que tamén participa o ente ourensán xunto á Deputación de Lugo, o Consorcio de Turismo da Ribeira Sacra, o Valedor do Pobo e a Xunta. Como vén informando este diario, o Ministerio de Fomento prevé destinar ata 1.200 millóns de euros a esta autovía, que pola complexa orografía da zona nin sequera permitirá circular a 120 quilómetros por hora por toda a súa extensión. Boa mostra do impacto das obras na natureza e na paisaxe é que, malia estar prevista como un desdobramento da estrada N-120 en parte do trazado, o Goberno prevé construír 64 viadutos e 22 túneles nun vial de apenas 125 quilómetros.


Summary: O PSdeG denuncia a Baltar ante o Consello de Contas e pedirá unha Comisión de Investigación polo "reparto a dedo" de 7 millóns de euros a través da fragmentación "presuntamente irregular" de contratos. PP e Democracia Ourensana propoñen que os tribunais de oposicións volvan ser designados directamente e non por sorteo.

O PSdeG-PSOE vén de presentar unha denuncia antes o Consello de Contas de Galicia polo "reparto a dedo" de sete millóns de euros por parte da Deputación de Ourense entre catro empresas, despois de ter "fragmentado de forma presuntamente irregular" as concesións en 160 contratos menores de obra ao longo dos dous últimos anos. "Estamos a falar de centos de adxudicacións menores que suman decenas de millóns de euros ao longo do último lustro", denuncia Rafael VillarinoOs socialistas ourensáns, liderados polo seu voceiro Rafael Villarino, engadiron este martes nova documentación á súa denuncia e sinalan que non descartan "outras accións legais", posto que "ao longo do último lustro estamos a falar de centos de adxudicacións menores que suman decenas de millóns de euros". A fragmentación de contratos foi denunciada a finais de xaneiro pola entidade de fiscalización Civio, que alertaba da gran cantidade de contratos de servizos con importes de 14.900 e 14.999 euros, o máximo legal para realizar unha concesión sen concurso público. A investigación de Civio subliñaba que a Deputación de Ourense era a administración que acumulaba máis contratos de obra fragmentados xusto por debaixo do límite legal de 40.000 euros, boa parte deles concentrados nunhas poucas empresas (nomeadamente Manuel Viso e Hijos) e ademais un gran número adxudicados no mesmo día.Villarino afirma que existe una "violación evidente" da legalidade en "polo menos 15 obras menores superiores a 40.000 euros e ata 10 contratos de servizos superiores a 15.000 euros"O Consello de Contas ten agora un prazo de tres meses para pronunciarse sobre a cuestión. O PSdeG explican que trala entrada en vigor da nova Lei 9/2017 sobre contratos públicos, "o goberno de Baltar repetiu estas adxudicacións menores, en moitos casos con importes exactamente iguais, no borde do límite máximo, independentemente do obxecto e sempre entre as mesmas empresas". Os socialistas engaden que "noutros casos directamente incumpriu o límite legal por razón de cantidade" e subliñan que "este sistema de fraccionamento supostamente irregular non é novo e coa anterior normativa de contratación o proceder era moi similar".Villarino afirma que existe una "violación evidente" da legalidade en "polo menos 15 obras menores superiores a 40.000 euros, o límite que establece a legalidade, e ata 10 contratos de servizos superiores a 15.000 euros, o outro tope fixado". Ademais, subliña que "case todas as obras que adxudican a dedo teñen sospeitosamente o mesmo importe, cando se trata de obras de natureza completamente distinta" o que, remata, "tamén evidencia outras presuntas ilegalidades que, en primeira instancia, debe clarexar o ente fiscalizador galego".O PSdeG-PSOE vén de impulsar a constitución dunha comisión de investigación na Deputación de Ourense para afondar nas cuestións denunciadasOs socialistas denuncian que dende o 1 de xaneiro de 2018 a Deputaciónde Ourense adxudicou á empresa 'Manuel Viso e Hijos' 1,9 millóns en 58 contratos menores. A continuación situaríanse 'Camiños de Ourense' con 1,5 millóns en 40 contratos; 'Coviastec' con 1,4 millóns e 38 contratos; e Explotacións Medioambientais con 0,8 millóns en 24 contratos, segundo o PSdeG.Ademais, o PSdeG-PSOE vén de impulsar a constitución dunha comisión de investigación na Deputación de Ourense para afondar nas cuestións denunciadas. A moción debaterase no pleno ordinario de febreiro. Ao tratarse dunha comisión especial de investigación, os empregados e membros da Deputación Provincial e das súas entidades dependentes, así como os representantes das empresas concesionarias, están obrigados a comparecer co obxecto de prestar declaración sobre o asunto.Volve a elección "a dedo" dos membros tribunais Este mércores PP e Democracia Ourensana levarán unha proposta á Comisión de Transparencia da Deputación na que apostan por volver á designación directa dos membros dos tribunaisNo ano 2013, pouco despois do xuízo a José Manuel Baltar pola contratación irregular de 104 persoas, a Deputación ourensá aprobou unha nova ordenanza de contratación pola que os integrantes dos tribunais de oposición do ente provincial pasaban a ser elixidos por sorteo (e en parte eran funcionarios doutras administracións, limitando así a posibilidade de influír politicamente nos procesos.Porén, este mércores PP e Democracia Ourensana levarán unha proposta á Comisión de Transparencia da Deputación na que apostan por volver á designación directa dos membros dos tribunais, alegando que o sistema de sorteo amosou "serias dificultades", das que responsabilizan á falta de colaboración doutras administracións. A Deputación de Ourense sinala que se dirixiu a todas as administracións con actividade en Galicia solicitando unha listaxe de funcionarios que poderían participar nos tribunais, pero que só obtivo resposta da Subdelegación do Goberno central e da USC. Así mesmo, a Deputación asegura que o sistema de sorteo produciu "atrasos" nos procesos, pola renuncia de varios dos funcionarios designados aleatoriamente.Os coches de Jácome, "abandonados" segundo o PSdeGAs denuncias dos socialistas, que habitualmente tiñan como destinatario ao PP de Baltar, teñen nos últimos meses un segundo destinatario: a Democracia Ourensana de Pérez Jácome. O rexedor ourensán, que se fixo coa alcaldía cos votos do PP a cambio de manter a Baltar na Presidencia da Deputación, amosouse no último ano como un fiel aliado dos populares, axudando a soster o actual reparto de fondos do ente provincial e, nos últimos días, mesmo apoiando a Alberto Núñez Feijóo nas eleccións ao Parlamento galego do vindeiro 5 de abril.Os socialistas denuncian que os dous coches oficiais están "agochados e abandonados nun vello almacén". Jácome responde que o proceso de venda "está en marcha"Trala súa chegada ao Goberno municipal, Gonzalo Pérez Jácome anunciou a súa intención de poñer á venda os dous coches oficiais cos que contaba o Concello: un Audi A6 de 15 anos de antigüidade e un Opel Vectra. Hai uns días os socialistas denunciaron que os dous vehículos están "agochados e abandonados nun vello almacén", acompañando a denuncia dunhas fotos nas que se ve os coches cubertos de po. O PSdeG criticaba que, a pesar das promesas realizadas por Jácome, tanto o alcalde como concelleiros e asesores "viaxan en vehículos de alta gama de alugueiro con condutor ou en taxi, malgastando avultadas cantidades de fondos públicos municipais, posto que os choferes municipais seguen a traballar na institución pública ourensá noutras tarefas".O rexedor ourensán respondeu a estas críticas negando o "abandono" dos coches e afirmando que o proceso de venda "está en marcha", á espera "de que se realice o proceso administrativo para proceder á súa poxa"


Summary: O artista mariñán Celso Dourado ten diante da praia das Pasadas, en San Miguel de Reinante, un singular espazo de arte que este sábado día 30 abrirá as súas portas cunha festa da cultura.

Nesta festa de comezo de verán no Eido Dourado o programa estará composto polas actuacións musicais da cantante galego-palestina Najla Shami, o cantautor Tino Baz e os músicos Mini e Mero. Na parte literaria os versos da poeta Laura Branco xuntarase á intervención do escritor Carlos Reigosa arredor da obra do escultor Fernando Villapol autor da escultura que se inaugurará e pasará a tomar parte da colección da casa do artista mariñán. Manuel Lourenzo e Pepe Penabade ofrecerán as intervencións teatrais da velada, Ao entrar no Eido Dourado descúbrese un espazo persoal que preside a marca do seu creador, o artista Celso Dourado. Alén da exposición permanente, o imaxinativo xardín e as portas abertas da casa definen a filosofía de encontro e creación que desvela a personalidade do seu autor. A marca do artista preside tamén a festa que este sábado día 30 convocará diante da praia das Pasadas a creadores de distintas especialidades artísticas nunha xuntanza que significa tamén o inicio da tempada na que o espazo artístico ten as súas portas abertas.Celso Dourado quere mostrar coa súa iniciativa que outro tipo de xestión é posíbel e que se poden organizar proxectos culturais fóra das cidades e dos centros urbanos. Eido Dourado permanecerá aberto para as visitas ata setembro nunha tempada na que, xunto coa exposición temporal, quen se achegue poderá participar na programación cultural deseñada para o ceo aberto dos xardíns, elaborados polo propio artista con materiais naturais da zona evocando o deseño zen. . Para coñecer Eido Dourado ademais de entrar o espazo de Reinante pódese visitar a súa web.


Summary: O director xeral de Política Forestal, Fernández-Couto, admite que as condicións climáticas extremas da vaga de outubro esixen "unha reflexión" sobre a loita contra os incendios en Galicia e a estratexia a seguir nunha "nova situación", tal e como alertara xa a comisión de expertos lusa Os incendios de outubro en Portugal xeraron unha nube que evitou unha catástrofe maior en Galicia

"Os sistemas atuais de combate a incêndios não estão preparados para enfrentar um novo problema com raiz nas alterações climáticas". Esa era a conclusión básica que o informe da comisión de expertos impulsada pola Assembleia da República de Portugal lanzaba en outono tras analizar a orixe, causas e circunstancias das lapas que en xuño asolaran o país veciño e provocaran a morte de máis de 60 persoas en Pedrógão Grande. Incide nesas condicións extraordinarias e na necesidade de abordar as mudanzas o segundo relatorio da mesma comisión, no que mesmo se advirte de que a excepcionalidade dos focos na zona central acabaron por evitar unha maior catástrofe en Galicia na vaga de outubro. A tese é clara: o cambio climático obriga a mudar a loita contra o lume. E a Xunta semella apostar tamén pola "reflexión" ante un panorama ben diferente e de maior risco, non só nos montes galegos, senón tamén en zonas habitadas, pastizais ou mesmo áreas urbanas tamén en risco. Fernández-Couto asume que a vaga de outubro e as condicións climáticas extremas esixen "unha reflexión" sobre a loita contra os incendios en Galicia Asumiuno o director xeral de Ordenación Forestal, Tomás Fernández-Couto, durante a súa intervención na comisión de incendios, centrada na tráxica vaga do pasado outubro, que se celebra no Parlamento. "Semella que comeza unha nova etapa, que están nun novo discurso", díxolle o deputado do BNG Xosé Manuel Rivas, Mini. "Hai un punto novo porque o que aconteceu o 15 de outubro nunca acontecera", dixo o representante da Xunta, que asumiu que a situación vivida naquela fin de semana "require unha reflexión". "En dous ou tres días pode haber máis problemas que en varios anos xuntos; ardeu o monte xestionado e o que non, casas, zonas sen vexetación, pastizais... E houbo lapas queu foron dando saltos ata chegar ás vivendas", explicou. O director xeral de Ordenación Forestal asume que a "nova situación" climática obriga a Xunta a decidir se o actual operativo é o axeitado Fernández-Couto recoñeceu que esta "nova situación" climatolóxica implica que o Goberno "teña que ver se o actual operativo" é o que debe dedicar a unhas condicións "extremas" onde "as franxas de seguridade son cada vez máis determinantes", ao igual que a seguridade das persoas. Por iso, ante as preguntas dos deputados da oposición e do PP adiantou que a Xunta "ten que ver como complementar a actuación municipal" na prevención e na extinción e "poñer en marcha medidas potentes para actuar sobre o territorio e apoiar e esixir unha actuación aos concellos". "Estase estudando a adecuación a esta situación cambiante, menos estacional", insistiu. "Hai que levar a cabo accións estruturais no territorio en condicións máis extremas", reiterou. "Hai que levar a cabo accións estruturais no territorio en condicións máis extremas", advirte Fernández-Couto O director xeral recalcou moito a situación "nunca vista" daquela fin de semana de outubro, cunha "situación xeneralizada de fortes ventos, refachos, baixa humidade... E unha alta actividade incendiaria". Fernández-Couto insistiu en lamentar que en condicións climatolóxicas excepcionais "tamén aumenta" esa actividade incendiaria e preguntouse se sería conveniente considerar tan so "neglixencia" ao feito de levar a cabo queimas en períodos onde están prohibidas. E volveu dicir que "nunca se vira tal cousa" como a acontecida neses días de outuono. "Unha cousa é loitar contra 25 incendios e outra contra 130 nesas condicións, mesmo focos simultáneos que queimaban 200 hectáreas nunha hora", dixo. Ademais, ante as dúbidas da oposición sobre a activación do Pladiga ou sobre a falta de consenso no Plan Forestal, Fernández-Couto defendeu a posición da Xunta e avogou polo "consenso" que desde En Marea, PSdeG e BNG non cren.


Summary: Para detectar positivos por Covid asintomáticos

O Sergas realizará un cribado masivo en Vigo mediante o que aspira a alcanzar as 20.000 probas PCR efectuadas para detectar casos positivos por Covid-19 asintomáticos e "vixiar e frear a circulación do virus". Fontes da xerencia da Área Sanitaria de Vigo indicaron que o obxectivo desta iniciativa consiste en detectar o maior número de persoas infectadas que non presenten síntomas. Así, lembrouse o risco que implica para a saúde pública os casos asintomáticos ao continuar o desenvolvemento da súa vida de xeito habitual e poder ser potenciais contaxiadores. Requisitos Deste modo, convidarase a participar no cribado á poboación de centros de saúde de Vigo que cumpran determinados requisitos, ter entre 20 e 60 anos, non terse sometido a unha PCR na últimas dúas semanas e contar cun teléfono móbil rexistrado no sistema de avisos 'Lembra', que permite que as autoridades sanitarias envíen notificacións por SMS. O Sergas contactará coas persoas seleccionadas, ás que convidará a someterse á proba, cuxa realización será voluntaria. O punto de extracción fixarase de acordo con criterios de proximidade e accesibilidade e segundo o número de persoas que acepten someterse á proba, que se poderá realizar nos Covid-Auto dos hospitais Meixoeiro e Álvaro Cunqueiro, ademais de en instalacións como pavillóns deportivos ou centros socioculturais.


Summary: Após a Audiencia Nacional española vetar a mobilización que organizara a iniciativa popular Tantaz Tanta, as principais forzas políticas e sindicais de Euskal Herría reaccionaron en bloque. Haberá marcha pola paz e a resolución do conflito vasco. En silencio, promete anegar as rúas. A AVT xa pediu que se prohiba.

Giza Eskubideak Konponbidea, Bakea. Ou o que é o mesmo, Dereitos humanos, resolución, paz. É o obxectivo transformado en lema que este sábado a partir das 18h promete anegar as rúas de Bilbo. Malia o veto da Audiencia Nacional aplaudido polo Goberno español e polas asociacións de vítimas "do terrorismo" --que pediron tamén a prohibición desta marcha alternativa--, Euskal Herría non vai quedar sen realizar a marcha anual en prol dos dereitos humanos e pola reclamación dunha solución para o conflito vasco. Ao prohibiren a convocada pola iniciativa popular Tantaz Tanta, as principais forzas políticas e sindicais do país, o nacionalismo vasco, reaccionou en bloque poñendo cara á convocatoria dunha persoa particular. Sortu, EA, Aralar, Alternatiba --as catro integrandas en EH Bildu-- PNV, Geroa Bai, ELA e LAB encabezarán unha mobilización silenciosa que está chamada a ser a máis multitudinaria da historia vasca. Como pano de fondo, a suspensión da actividade do colectivo de axuda a familiares d@s pres@s de ETA, Herrira --coa detención de activistas-- decretada en outubro de 2013 polo xuíz Eloy Velasco, o mesmo que prohibiu a acción inicial de Tantaz Tanta. Tamén como pano de fondo, a operación da Garda Civil contra @s avogad@s dos e das presas vascas. E, por derradeiro, o propio veto da Audiencia Nacional. "Perante as medidas de excepción negativas e a conculcación de dereitos humanos", as organizacións mencionadas chaman a "afortalar o novo escenario aberto no noso pobo" e mostraron a súa disposición a "tomar as medidas necesarias" para que os tres obxectivos expresados no lema da manifestación se tornen reais. Unha mensaxe clara pronunciada nunha sala de imprensa inzada de medios de comunicación e que @s dirixentes do nacionalismo vasco tardaron pouco máis de dous minutos en transladar porque, tal e como explicaron, "esta é unha comparecencia excepcional provocada por unha situación excepcional".


Summary: As principais preocupacións nas análises internacionais e de ONG sobre o terreo residen en que, cos bombardeos, o YPG libere os combatentes presos do Daesh e que, ademais, o Goberno de Erdogán busque unha "limpeza étnica" na zona.

"As Forzas Armadas de Turquía, xuntamente co Exército Nacional de Siria, acaban de lanzar a #OperationPeaceSpring contra terroristas do PKK/YPG e do Daesh no norte de Siria". Deste xeito anunciou o presidente turco, Recep Tayyip Erdogan, na súa conta de Twitter esta cuarta feira o inicio da esperada ofensiva militar contra as milicias kurdas no nordeste de Siria. The Turkish Armed Forces, together with the Syrian National Army, just launched #OperationPeaceSpring against PKK/YPG and Daesh terrorists in northern Syria. Our mission is to prevent the creation of a terror corridor across our southern border, and to bring peace to the area.— Recep Tayyip Erdoğan (@RTErdogan) October 9, 2019 "A nosa misión é impedir a creación dun corredor terrorista na nosa fronteira sur e estabelecer a paz nese territorio", engadiu Erdogan, que considera ademais que esta operación facilitará "o retorno dos refuxiados sirios ás súas casas". Segundo a axencia Reuters, rexistráronse varias explosións na cidade de Serêkaniyê (Ras al-Ain, en árabe romanizado), na fronteira coa cidade turca de Ceylanpinar. Na mañá desta cuarta feira, Turquía indicara que o ataque se produciría "en breve", e aseguraba que recibira a "luz verde" para a invasión por parte do Goberno dos EUA. Apoio da OTAN Ao respecto, o secretario xeral da OTAN, Jens Stoltenberg, que a vindeira sexta feira, 11 de outubro, ten prevista unha visita oficial a Turquía, sinalou que o Goberno do país otomán lle asegurara "contención" no seu ataque militar. Nunha conferencia de prensa tras unha xuntanza co primeiro ministro italiano, Giuseppe Conte, Stoltenberg argumentou que Turquía tiña "unha preocupación pola súa seguridade lexítima" para defender a operación militar. "Estou convencido de que calquera acción que se leve a cabo no norte de Siria será proporcionada", afirmou, e engadiu: "É importante evitar accións que poidan desestabilizar aínda máis a rexión, elevar a tensión e causar máis sufrimento humano". Rexurdimento do Daesh O nordeste de Siria está controlado polas Unidades de Protección Popular (YPG, pola súa siglas en curdo), milicias aliadas do Partido dos Traballadores Kurdo (PKK), considerado un grupo terrorista tanto polos EUA como por Turquía (e tamén pola UE). Paradoxalmente, o YPG foi un dos principais aliados do Goberno estadounidense na rexión na súa loita contra o Estado Islámico (EI, ou o pexorativo Daesh). Precisamente, unha das principais preocupacións nas análises internacionais é que cos bombardeos por parte da infantería turca, o YPG libere os combatentes presos do Daesh, o que levaría ao rexurdimento dun problema xa resolto. Ademais, esta operación é vista por ONG sobre o terreo citadas pola canle de TV estadounidense Fox News como "unha ameaza de limpeza étnica". Pola súa banda, Mazlum Abdi, comandante en xefe das Forzas Democráticas Sirias (FDS), compostas principalmente por combatentes de orixe kurda, sinalou nunha entrevista na tamén estadounidense canle de TV NBC News: "Estamos considerando a posibilidade dunha alianza co presidente sirio Bashar al Assad, co fin de pelexar contra as forzas turcas".


Summary: A Galiza retoma a vacinación fronte a Covid nun momento de "tranquilidade" e sen novas variantes de preocupación. Con todo, a combinación do coronavirus co virus da gripe pode ocasionar dificultades durante o inverno. Lograr esta dobre protección en grupos de risco e maiores é o obxectivo.

A vindeira segunda feira a Galiza inicia a campaña de vacinación de outono fronte á Covid. Perto de 22.000 persoas usuarias de residencias serán as primeiras destinatarias da cuarta dose que a Comisión Europea mais o Centro Europeo de Control de Enfermidades e a Axencia Europea de Medicamentos recomendaron administrar a maiores de 60 anos e persoas vulnerábeis o pasado mes de xullo. "O antes posíbel", advertían entón as autoridades europeas, nun momento en que as farmacéuticas apuraban o proceso de actualización das vacinas para adaptalas ás novas variantes. A día de hoxe xa están autorizados os fármacos inxectábeis adecuados a Ómicron, polo que a espera permitirá comezar o actual período de vacinación coa formulación renovada. Os estudos realizados demostraron que non vai haber relevancia clínica entre a protección dunhas bivalentes e outras porque son moi parecidas O pasado día 14, a Xunta da Galiza confirmou a chegada á Galiza de 77.600 doses da vacina contra o coronavirus. "Estas doses atenden á formulación nova de Moderna, que protexe tamén contra a variante Ómicron", confirmou Sanidade a Nós Diario. Empregaranse, polo tanto, vacinas novas. Reforzo xustificado Este segundo reforzo en colectivos de maiores e grupos de risco está xustificado, apunta a este xornal José Gómez Rial, inmunólogo no Complexo Hospitalario Universitario de Santiago. "Son persoas vulnerábeis e maiores que pola súa condición de inmunosenescencia, contan cun sistema inmune deteriorado pola idade que fai que a resposta á vacinación non sexa tan efectiva como no resto da poboación". Así é o novo calendario de vacinación das crianzas galegas O experto considera un acerto a espera polas vacinas bivalentes, que ofrecen protección fronte á cepa orixinal de 2020 e fronte a Ómicron, responsábel da maioría de infeccións rexistradas este ano. "É un paso importante, xa que as outras quedaran obsoletas ao ir dirixidas a unha variante que non está circulando". Coa Covid sucedeu o que acontece noutros casos, as vacinas actualizáronse aos novos serotipos dominantes. Tanto Moderna como Pfizer BioNTech desenvolveron dúas versións de vacinas bivalentes baseadas especificamente na Ómicron BA.1 e nas Ómicron BA.4 e BA.5, ademais de na cepa orixinal do SARS-CoV-2. A EMA xa autorizou o uso das dúas de Pfizer e da primeira bivalente de Moderna. "Os estudos realizados demostraron que non vai haber relevancia clínica entre a protección dunhas bivalentes e outras porque son moi parecidas. Todas van cumprir o seu obxectivo: actualizar a inmunidade fronte a Ómicron e ofrecer protección fronte a todas as variantes coñecidas deste coronavirus", afirma Gómez Rial. A Xunta da Galiza estima que en dúas semanas poderán estar totalmente administradas as doses nas residencias de maiores. Nese momento arrancaría a vacinación dos maiores de 60 anos, comezando polos de 80. En principio, serán citados nos grandes centros de vacinación, que volverán abrir as súas portas na primeira quincena de outubro, mais sen descartar os centros de saúde para quen teña dificultades de mobilidade. Sonia Villapol, neurocientífica: "Cada reinfección aumenta o risco de padecer unha Covid persistente" Protección fronte á gripe Unha vez conclúa a vacinación de maiores e grupos de risco comezará a do persoal sanitario e sociosanitario, que como os anteriores poderá recibir a vacina da gripe de forma simultánea. A combinación de Covid e gripe pode dar bastantes problemas no inverno, de aí que o obxectivo sexa esa protección dobre Ao resto da poboación xeral, advirte José Gómez Rial, "non hai necesidade de estender a vacinación. A inmunidade adquirida durante estes anos, de forma artificial ou de forma natural, é suficiente para facer fronte a todas as variantes coñecidas". Ademais, estamos nun momento tranquilo no que a OMS parece "próxima a anunciar a fin da pandemia". "Que non aparecesen novas variantes de preocupación nos últimos meses é indicativo de que o virus está entrando nunha fase endémica", di. Será un virus respiratorio máis, como o da gripe. Un virus estacional que coa chegada do inverno incrementa a súa incidencia, o que fai pensar nunha suba de casos combinados. A vacina específica para Ómicron chegará en setembro: cal é a súa eficacia? "A gripe parece que está volvendo con forza. Vémolo en Australia. Hai que ter en conta que estes anos apenas estivo circulando e o noso sistema inmune ten que volvelo a recoñecer e a facerlle fronte. É unha infección respiratoria a ter moi en conta, sobre todo entre os colectivos de risco. A combinación de Covid e gripe pode dar bastantes problemas no inverno, de aí que o obxectivo sexa esa protección dobre", conclúe o inmunólogo.


Summary: Este venres manifestáronse en Ferrol despois de iniciar un peche no Concello. Din estar "defraudados" co Goberno central pola falta de avances no proceso de mediación. Na mobilización participou persoal de Navantia.

O persoal de Poligal manifestouse este venres polas rúas de Ferrol para demandar solucións que eviten o peche da fábrica e o despedimento dos seus 120 traballadores e traballadoras. A marcha foi precedida por un peche de 24 horas na Casa do Concello, un encerro que fora acordado o xoves nunha asemblea do cadro de persoal. Na manifestación, que partiu da propia Casa Consistorial e rematou ante a sede da Xunta, participaron tamén empregados e empregas de Navantia, amosando a ligazón que une a Poligal coa industria naval, pois a factoría naronesa naceu ao abeiro das axudas para a reconversión industrial da comarca.Na manifestación participaron tamén empregados e empregdas de Navantia, amosando a ligazón que une a Poligal coa industria navalOs traballadores subliñaron a súa "decepción" co Goberno central, trala xuntanza que este xoves mantiveron na sede do Ministerio de Industria. O Executivo anunciara unha xuntanza a tres bandas (representación social, Administración estatal e empresarial) pero "nin sequera se convidou a dirección do grupo empresarial", destaca a CIG. De feito, á xuntanza só acudiron o director xeral de Industria e o subdirector xeral de Políticas sectoriais industriais.Os traballadores subliñaron a súa "decepción" co Goberno central e alertan de que Poligal "formulará o expediente de despedimento colectivo en breve"O representante de CIG-Industria, Alberte Amado, sinala que "os compromisos acadados foron os mesmos que xa había e, tras unha semana, nin sequera contactaron coa empresa ou co administrador concursal para conseguir paralizar a presentación do ERE extintivo, tal e como se comprometeran dende o Ministerio"."Segundo as informacións que temos, Poligal formulará o expediente de despedimento colectivo en breve", alerta. "Non se pode facer campaña electoral co este conflito porque está en xogo o futuro de máis de cen empregos. Non poden anunciarnos reunións coa presenza da empresa que non se producen", engade Amado.


Summary: En conversa co portavoz nacional do BNG, Xavier Vence, o líder nacionalista é taxativo cando fala das razóns polas que o Bloque chama a encher as rúas este 15 de setembro. "A situación é insostíbel". Para Vence, "fica claro" que "ou a cidadanía vai facéndose cargo da situación" ou do contrario, afirma, "temos un horizonte moi negro"

Para Xavier Vence, o discurso triunfalista do PP que mesmo fala de recuperación económica "é absolutamente falso" pois, di, "os dados económicos din o contrario". Segundo o portavoz nacional da organización frontista, "se nos deixamos levar polo triunfalismo dos gobernos de turno estariamos saíndo da crise desde 2009". Perante esta realidade, desde o BNG chaman a toda a cidadanía a saír á rúa o vindeiro domingo 15 de setembro pois "Galiza está nunha situación límite" de "auténtico colapso" a pesar, salienta Vence, "da propaganda oficial". "A única forma de facer política de esquerdas é ter poder de decisión" Baixo o lema 'Por unha Galiza soberana', a fronte nacionalista convoca unha mobilización para "frear" o "deterioro da situación económica", mais tamén social e política. "No BNG cremos que a única forma de facer política de esquerdas", afirma Vence, "e de pór a economía ao servizo da cidadanía" é "termos poder de decisión". Neste senso, para a organización frentista "a soberanía non é un elemento accesorio", senón que, pola contra, "é a chave para promover políticas activas de emprego, na defensa da nosa industria, políticas de innovación, manter programas de investigación..." Desde o BNG lanzan un chamamento ao pobo galego a se sumar á manifestación do vindeiro domingo e "exixir poder de decisión". A entrevista completa no número 64 do Sermos Galiza. Xa á venda nos quiosques e librarías. Tamén disponíbel na nosa loxa


Summary: Desde Herrira reclamaron que os Gobernos español e francés abandonen o inmobilismo e lembraron que dos dereitos fundamentais son titulares todas as persoas, "aínda que fiquen encarceradas"

Un total de 245 localidades acolleron en Euskal Herria actos enmarcados na iniciativa Goazen Plazara, convocada por Herrira, e aos que asistiron miles de persoas en defensa dos dereitos d@s pres@s polític@s e para reclamaren aos Gobernos español e francés que abandonen o inmobilismo. O mal tempo non rebaixou unha cifra de asistencia que sorprendeu até a propia organización. E é que á falta de contabilizar todas as concentracións realizadas, estiman en 28.500 as persoas que se botaron á rúa para exixiren o respecto dos dereitos deste colectivo. "Non se poden mesturar os dereitos fundamentais que teñen @s pres@s con cuestións políticas", reclamaron desde Herrira, chamando a non esquecermos que tales dereitos corresponden a todas as persoas "aínda que fiquen presas". Criticaron a "cadea perpetua encuberta" que se aplica a día de hoxe no Estado español, e informaron de que 50 desas persoas cumpriron xa a pena imposta e que 14 delas padecen enfermidades "graves", polo que a súa posta en liberdade é "urxente". Arremeteron tamén contra a dispersión, que obriga a familiares e amig@s a realizar viaxes de 1.000, 1.500 ou 2.000 quilómetros e de 10, 20 ou 25 horas de duración cada fin de semana. Esas viaxes custáronlles xa 16 vidas. Nesta mesma liña, queixáronse de que o ministro do Interior "día si e día tamén" faga "apoloxía" da dispersión e dunha política penal de excepción, "deixando en evidencia que son decisións políticas", pois a lexislación española "non di onde teñen que estar encarcerad@s @s pres@s". A demanda de respecto dos dereitos das persoas presas non se limitou ao interior de Euskal Herria, xa que tamén levaron a cabo mobilizacións en lugares como Buenos Aires, Londres, Terrassa, Lisboa ou Bruxelas. En moitos deses actos, en case todos, unha cadeira baleira simbolizou que nesas concentracións non estaban tod@s.


Summary: O BNG entende que con estas cifras o Sergas "confirma a súa incapacidade" para cumprir cos prazos fixados no decreto galego de garantía cirúrxica

Até 2.376 persoas continúan agardando por unha intervención cirúrxica na Galiza entre 6 e 12 meses, e 878 máis de un ano. As cifras deunas nesta quinta feira a voceira de Sanidade do BNG, Ana Luisa Bouza, ao formular unha pregunta na Comisión de Sanidade do Parlamento galego relativa á entrada en vigor do Decreto que regula as garantías para determinadas intervencións cirúrxicas. A nacionalista quixo saber se o Sergas --Servizo Galego de Saúde-- considera "papel mollado" o texto, "ante a evidencia de non poder garantir os prazos estabelecidos para os tempos de espera". Uns tempos que, segundo Bouza, "imposibilitan" ao titular da Xunta de Galiza, Alberto Núñez Feijóo, a apoiar na Cámara galega unha lei que garanta prazos máximos de espera xa que "cun recorte continuo en recursos humanos e materiais resulta imposíbel cumprir o decreto". Bouza reiterou que, desde o ano 2009, "as listas de espera empeoraron" e na comparativa anual segue confirmándose esta tendencia. A parlamentaria engadiu que o Goberno galego é "incapaz" de cumprir os tempos "mesmo nos cinco tipos de intervención estabelecidos" polo decreto: cirurxía cardíaca valvular e coronaria, prótese de cadeira e xeonllo. Plan de drogas sen fondosNa mesma comisión parlamentaria, a deputada nacionalista preguntou polo recorte nas partidas do Goberno español para o ano 2012 destinadas ao Plan nacional de drogas e as medidas do Goberno galego para garantir o funcionamento dos dispositivos de prevención e asistencia. Neste sentido, Bouza criticou que o director Xeral de Saúde, Manuel Varela Rei "non comprometeu" ningún financiamento destinado ao Plan de drogas nin reclamación perante o Goberno do Estado para o financiamento deses dispositivos.


Summary: O grupo nacionalista presentará unha iniciativa na que cualifica de "insólito" que sexa o Arzobispado quen tutele os restos que alí repousan e "poida decidir que actos se celebran nese espazo e cales non".

O BNG elevará ao Parlamento de Galiza unha iniciativa na que solicita á Xunta "adoptar as medidas necesarias para garantir a titularidade e uso civil do Pateón de Galegos Ilustres ubicado en Santo Domingo de Bonaval", por terse convertido nun espazo "no que lembrar digna e colectivamente a aquelas persoas máis relevantes na historia do pobo galego". O Bloque fai coincidir esta proposta coa conmemoración do nacemento de Rosalía de Castro o 24 de febreiro de 1837, "por ter sido precisamente esta figura da literatura galega e universal a primeira personalidade cuxos restos foron trasladados ao que hoxe é este panteón de referencia". Porén, a consideración de espazo de uso civil e laico para honrar as personalidades do país que tiña ata fai un ano mudou tras a "insólita" sentenza que lle outorga a titularidade do Panteón ao Arzobispado de Santiago de Compostela que, a xuízo do BNG, "en ningún caso pode abranguer a tutela dos restos que alí repousan". Así, o Bloque critica que o Arcebispado "teña a capacidade par decidir que actos se poden celebrar e cales non", de aí que demande que o Pateón "sexa un espazo laico, de uso civil, con garantías de acceso e de facer homenaxes sen censura ás personalidades que alberga".


Summary: A carencia de pediatras e matronas nos centros de saúde da Galiza comeza a converterse nun problema crónico. Así o ven as familias, que despois de numerosas protestas locais, salteadas por comarcas de todo o territorio, decidiron unir as súas forzas nunha plataforma única para darlle voz ás dificultades de atención que atravesan, sen resposta por parte da Administración. Coincidindo co Día Mundial da Infancia, lanzan unha campaña en redes sociais. "Non imos permitir que nos arrebaten a Atención Primaria, moito menos agora coa crise sanitaria que estamos a vivir".

A falta de pediatras e matronas implica unha desigualdade fundamental no acceso á saúde. Así o entenden familias de toda Galiza mobilizadas ao abeiro da plataforma Pediatras xa! Matronas xa!, creada pola iniciativa de colectivos locais que dende hai tempo lamentan a carencia de especialistas na Atención Primaria. Segundo recolle a Constitución e defenden nun escrito público dirixido á Xunta da Galiza, "compete aos poderes públicos, neste organizar e tutelar a saúde pública a través de medidas preventivas e das prestacións e servizos necesarios". Máis no caso da saúde das crianzas e das mulleres, recalcan, "este dereito fundamental incúmprese en moitos municipios da Galiza". É o caso da Baña, Dumbría, Oia, Barro, O Saviñao, As Somozas, Maside... Ducias de concellos sen pediatra nin matrona ou con especialistas itinerantes que acoden á consulta uns días ou unhas horas á semana. Protestas de vello As protestas veñen de lonxe. En novembro de 2017 xa consta a recomendación da Valedora do Pobo á Consellaría de Sanidade "para planificar a incorporación de pediatras ao Sistema Galego de Saúde" a propósito do desmantelamento do servizo de pediatría do centro de saúde de Chantada. Comprobamos que o problema viña de atrás e que non era só noso, senón que afectaba a familias de moitas comarcas do rural galego Entón, Milagros Otero Parga, á fronte da institución, advertiu ao Goberno galego da necesidade de proceder "á elaboración dun estudo de posíbeis fórmulas que incentiven aos profesionais sanitarios para prestar servizos como especialistas de pediatría nos centros de saúde, así como a preparación dun informe que inclúa a planificación a longo prazo das necesidades reais de tales facultativos, trasladando o resultado á proposta de cota que presenta Galiza na distribución de prazas de especialidades médicas que aproba o Ministerio de Sanidade". Unha recomendación que volveu trasladar en anos sucesivos a propósito das queixas da veciñanza de Coruxo, en Vigo; de Baltar, en Sanxenxo; de Cambre ou de Carral, instando a Administración a indicar as medidas necesarias para garantir a atención sanitaria urxente ou ordinaria ante ausencias regulamentarias ou definitivas do persoal, segundo os casos. Costa da Morte O movemento Pediatra xa! prendeu na Costa da Morte no concello de Zas, onde pasaron até tres meses sen especialista, con visitas ao centro de saúde de Vimianzo. De aí estendeuse a Fisterra, Dumbría, Muxía, Mazaricos e Cee. "Cando a precariedade do servizo comezou a propagarse convimos a necesidade de xuntarnos", sinala Vanessa Viquendi, voceira da plataforma. "Comprobamos que o problema viña de atrás e que non era só noso, senón que afectaba a familias de moitas comarcas do rural galego". O colectivo comezou a reclamar o apoio dos movementos locais e dos Concellos. Ao mesmo tempo iniciou un labor de investigación para coñecer a realidade de cada localidade. "Fáltannos moitos datos, pero sabemos que Muros e Carnota están a compartir pediatra; e as mulleres de Carnota teñen que ir a muros á matrona, que tampouco atende todos os días. Dumbría non ten pediatra, conta cun puericultor dous días á semana, e matrona dúas horas un día ás emana, máis actualmente non ten substituta. En camariñas é un médico de familia quen atende as crianza. En Monfero, sen especialista poden chamar por teléfono ao que está en Pontedeume". Seguimento itinerante A Lama, Cedeira, San Sadurniño, Trives, Verín... Vanessa Viquendi enumera diversos escenarios de protesta no último ano cunha demanda común: acceso continuado a un servizo de pediatría digno e de calidade. "Pero o máis que fixo a Xunta foi desvestir un santo para vestir outro. E vímolo no caso de Verín, a onde desprazou a pediatra de Cee, que quedou sen especialista". Con motivo do Día Mundial da Infancia, a plataforma traslada ás redes sociais cunha campaña baixo o lema 'Estes recortes parámolos unidas'. "Queremos que a Xunta nos escoite, e que asuma as súas competencias na xestión da Atención Primaria. Sabemos que hai un problema de carencia con respecto ás prazas MIR dispoñíbeis, pero a nosa obriga é exixirlle solucións ao Goberno galego, a quen lle corresponde cubrir todas as baixas, vacacións e xubilacións sen sobrecargar o persoal", afirma Viquendi. E para iso, incide, "terán que mellorar as condicións de traballo e estabelecer incentivos que animen as profesionais a ser e exercer como pediatras , tamén no rural". Na procura deste obxectivo, hoxe, Día Mundial da Infancia, a plataforma traslada ás redes sociais cunha campaña que pretenden facer viral baixo o lema "estes recortes parámolos unidas" e o cancelo #pediatrasXa #matronasXa. "Só hai que subir unha foto en branco e negro cos brazos en X -anima- polo dereito das crianzas e das embarazadas a unha sanidade pública de calidade". [Podes ler a reportaxe completa no Nós Diario en papel, que podes atopar nos quioscos e puntos de venda habituais ou na loxa. Se aínda non es subscritora ou subscritor, podes sumarte aquí]


Summary: Este xoves pola tarde as rúas do centro da cidade encheranse de mortos viventes, nun evento organizado por Dolmen Editorial e a tenda Norma Cómics coa presenza do autor vigués Darío Vilas.

Sexa polo que sexa parece que Vigo se está a converter na cidade galega con maior presenza de zombies. No verán Coruxo acolleu a carreira zombie vs runner, que en todo o Estado só se celebrou ademais en Madrid e Barcelona. E este xoves chega á cidade olivica a Ruta Zombie, organizada por Dolmen Editorial. Os actos terán lugar na tenda Norma Cómics (fronte ao mercado do Progreso) e terán como prato forte a presenza do autor vigués Darío Vilas, que asinará exemplares de Instinto de superviviente e Antología Z Vol. 6. Ademais, os asistentes poderán participar en diversas actividades vinculadas coa temática Z, e aqueles que asistan disfrazados levarán un agasallo. Por último, seleccionarase un disfrace gañador que poderá optar a un premio a nivel nacional, concedido por Dolmen Editorial. A Ruta Zombie comezou en Madrid o pasado 7 de setembro e xa pasou por Santander, Barcelona e Valencia, e despois de Vigo farao por Albacete, Sevilla e Málaga. E os afeccionados á temática zombie do norte de Galicia non deben esquecer que o vindeiro sábado 29 se celebrará na Coruña a segunda edición da Freakemacine Zombie Walk, que arrancará no Obelisco e será conducida por Os irmáns siameses zombies (Nelson Quintero e Alberto da Sinda) cara á Fundación Luis Seoane. A xornada culminará cunha gran esta-concerto na praza de Azcárraga coa actuación do grupo barcelonés de psychobilly Motorzombis.


Summary: Por vez primeira a formación morada asumirá funcións de goberno nun executivo autonómico. 77,98 por cento das súas persoas inscritas en Castela A Mancha votaron por entrar no gabinete que dirixe o susanista García Page, aliñado coas posturas máis conservadoras e centralistas do PSOE.

Primeiro goberno de coligazón PSOE-Podemos nunha comunidade autónoma. Será en Castela A Mancha após 77,98 por cento das inscritas da formación morada respaldar o acordo, face o 22,02 por cento de votos negativos. Tomaron parte na consulta 4.584 persoas. A entrada no goberno de García Page -Podemos terá unha consellaría e unha vicepresidencia- contaba co aval político de Pablo Iglesias. As inscritas vincularon, en todo caso, o si aos orzamentos de García Page e á entrada no seu goberno á posta en marcha de políticas "propias" tales como unha renda social e un Plano de Garantías Cidadás.


Summary: Levarán ao Parlamento unha "proposta global" baseada na entente público-privada para reverter a situación dun sector chave.

O BNG presentou en Vigo a súa proposta para o sector naval da Ría, un sector que nos últimos anos sofreu a perda de 6.000 empregos directos e por volta de 17.000 indirectos. Os nacionalistas defenderán no Parlamento a necesidade de reverter a actual situación e para elo poñen sobre a mesa unha "proposta global", baseada na colaboración público-privada e con tres medidas concretas: crear un consorcio naval, dotar dun fondo de avais e de financiamento (que se mutra de recursos públicos e privados), e a creación dun centro de reparación naval na Ría de Vigo. No que atinxe ao consorcio, explicou a portavoz nacional, Ana Pontón, a idea é aglutinar nun ente "a todas as partes implicadas no proceso: estaleiros, empresas auxiliares e empresas transformadoras do metal e a Administración pública". "Temos capacidade, temos persoal formado, temos a infraestrutura, temos unha universidade preparada para colaborar neste terreo desde o convencemento de que unha aposta estratéxica para recuperar o sector naval pasa pola innovación e pola tecnoloxía", explicou Pontón, que estivo acompañada polos deputados Luís Bará e Montse Prado, para alén de Ana Miranda, Serafín Otero e Manuel Caride. Centro de reparación Cada ano pasan pola Ría de Vigo 24.000 embarcacións, dixo Pontón, só con que o 10% destes buques teñan necesidade de reparación "é un negocio complementario do da construción que permitiría recuperar unha parte do emprego perdido". De aí a proposta do centro de reparación. A respecto da terceira pata, o fondo financeiro público-privado, con esta quérese "dotar ao sector dun mecanismo de aval e financiamento de novos contratos e, moi especialmente, de proxectos de I+D+i". Para a portavoz nacionaliusta, o importante "é a vontade política para darlle un impulso definitivo a este sector, porque o papel da Xunta debe ser o de converter Vigo de novo nun referente do naval en colaboración con todas as partes implicadas".


Summary: Levantarase a semana que vén. Leva activo desde marzo de 2020.

O presidente da Xunta anunciará esta cuarta feira, na primeira xornada do debate sobre o estado da nación, o levantamento de emerxencia sanitaria que leva activo en Galiza 19 meses, desde marzo de 2020. Será un dos principais anuncios en materia sanitaria, unha vez que "se ve a luz ao final do túnel", segundo avanzaron a Europa Press fontes gobernamentais. A xornada desta terza feira, festiva, Feixoo dedicaraa a "ultimar" no seu despacho da residencia oficial de Monte Pío a preparación do debate. No seu discurso, que principiará a cuarta ás 10 horas no Pazo do Hórreo, ten previsto destacar a "estabilidade e a normalidade democrática" da política galega, unha cuestión que este 2021 cobra especial simbolismo polo 40 aniversario da promulgación do Estatuto de Autonomía. Fronte á situación de Galiza, Feixoo contrastará o seu noveno debate á fronte da Xunta -á marxe das investiduras-, co contexto político estatal, en que á marxe das investiduras, "non se celebrou un debate do Estado da Nación desde hai case sete anos", recalcan as fontes da Xunta. Crise sanitaria, económica e industrial como protagonista A situación dos servizos públicos como a sanidade e a educación, a crise industrial que afecta a Galiza, a situación económica e os fondos europeos Next Generation centrarán na próxima semana o debate do estado da nación, o primeiro desde a irrupción da pandemia. Será tamén o primeiro para Alberto Núñez Feixoo nesta lexislatura -o noveno como presidente da Xunta- e o primeiro para Ana Pontón como líder da oposición. Segundo o estipulado este 5 de outubro pola Xunta de Portavoces da Cámara, que elaborou a orde do debate, este iniciará ás 10 horas da mañá do día 13 coa intervención, sen límite de tempo, do presidente da Xunta. Xa pola tarde, sobre as 16 horas, intervirán as portavocías de cada grupo (PP, BNG e PSdeG). Terán un tempo aproximado de 45 minutos, tras o que Feixoo poderá responder. Os partidos contarán cunha segunda intervención de 15 minutos antes da fin da xornada por parte do presidente da Xunta. O día 14 resérvase para as negociacións das propostas de resolución, que serán votadas na sexta feira, día 15, tras as novas intervencións dos grupos. O BNG defenderá 40 propostas para saír da crise económica e social tras a pandemia. Así o anunciou a viceportavoz nacionalista, Olalla Rodil, que emprazou o PP a considerar estas ideas e non tiralas "ao caixón do lixo". Pola súa banda, o secretario xeral do PSdeG, Gonzalo Caballero, levará ao debate propostas para impulsar a configuración dunha "estratexia de país da que carece a Xunta". Así o explicou o viceportavoz do grupo parlamentario socialista, Pablo Arangüena.


Summary: Pasados xa tres anos desde a toma simbólica da Casa Cornide por activistas do BNG, o xulgado de instrución 4 da Coruña volveu suspender esta quinta feira a vista oral na que debían declarar, despois de ter sido denunciados pola familia Franco, propietaria do inmóbel.

Desta vez, o motivo do aprazamento é a imposibilidade de cumprir co protocolo de prevención da Covid-19, dado o elevado número de partes no procedemento e das dimensións da sala de vistas, segundo confirmou o Tribunal Superior de Xustiza da Galiza. Porén, a vista xa sufriu outras dúas suspensións a petición da familia que presentou a querela, a primeira en xullo de 2018 e a última, en novembro do ano pasado. A razón, a petición do neto do ditador, Jaime Martínez-Bordiu, promotor do proceso xudicial, de penas máis elevadas das que a Fiscalía solicitaba para as nove persoas que naquela data subiron á varanda do edificio e despregaron unha faixa coa lenda "Que nos devolvan o roubado. #FranquismoNuncaMais". Armando Carril, Manel Méndez, Elvira Branco, Carolina Fernández, André López, Salvador González, Óscar Calvo, Dani Carballada e Bieito Lobeira enfróntanse a unha petición de multa por un delito leve de coaccións, que a acusación pretendía elevar, en cada caso, até os nove anos de prisión e 24.000 euros de multa, polo que consideraban delitos de odio e contra a honra e de violación de morada, unha aspiración que foi desmontada pola Audiencia coruñesa, que desestimou o recurso dos herdeiros de Franco. Coincidindo co xuízo estaba prevista para onte xulgados coruñeses unha concentración en apoio das e dos denunciados, que se suspendeu pola notificación do xulgado para volver adiar a vista. Aquela reivindicación na propiedade dos Franco produciuse só unhas semanas despois dun acto similar no pazo de Meirás, do que a Xustiza vén de declarar a súa condición de patrimonio público.


Summary: Este sábado producirase en Lalín a estrea absoluta da obra musical 'Alba de Gloria' dedicada a Castelao no marco da serie de concertos organizados pola Deputación de Pontevedra para conmemorar as efemérides relacionadas co autor de Rianxo neste 2016.

O ciclo foi composto este mesmo ano polo autor galego Rogelio Groba a partir do discurso que Castelao fixera no exilio con motivo do Día da Patria, e será interpretada pola Orquestra de Cámara Galega (OCG) en Ponteareas (no marco do Festival Groba), Vilagarcía e Lalín. As actuacións da OCG realizaranse o sábado 30 no Pazo de Liñares de Lalín (20.30 h.), o 6 de agosto na Igrexa de Vistalegre de Vilagarcía (21.00 h.), e o luns 8 de agosto no auditorio municipal de Ponteareas (21.00 h.), no marco do Festival Groba, que se desenvolverá entre o 5 e o 12 de agosto na vila do Condado. O ciclo 'Alba de Gloria' está formado polas pezas Alborada de gloria; Na catedral; Sen ti, alegrías e tristuras; Etnografía panteísta; Cortexo fúnebre; Oda aos inmortais e Enerxía Colectiva. O responsable da Orquestra de Cámara de Galicia, Rogelio Groba Otero (fillo do compositor Rogelio Groba), salientou que a peza que se estreará, que cualificou de "interesantísima e cargada de emotividade", foi composta polo seu pai "e dedicada a unha das figuras máis senlleiras do país" co xerme do discurso 'Alba de Gloria' feito por Castelao. Festival Groba A cuarta edición deste festival de música clásica celebrarase en Ponteareas do 5 ao 12 de agosto. As principais novidades para este ano veñen vinculadas ao apartado pedagóxico. E, en canto a concertos, volverán contar con figuras senlleiras do panorama musical contemporáneo, como a violinista Clara Jumi Kang, as violistas Lea Hennino e Kyoungmin Park, ou a pianista Kasia Wieczorek. Xunto a este elenco, nomes relevantes como os violinistas Guy Braunstein, que foi concertino da Filharmónica de Berlín; Emmanuelle Baldini, concertino da Orquestra do Estado de Sao Paulo (Brasil); os chelistas Massimo Macri e Zvi Plesser; a flautista Gili Schwarzman; o pianista Julien Quentin, ou a soprano Ingrida Gapova. Ao seu carón, nomes relevantes do panorama galego, como Alba Reirís ou Bernabé Simes. Coma sempre, a Orquestra de Cámara Galega exercerá de 'orquestra residente' do Festival. Contarase, ademais, coa colaboración dunha das grandes promesas da composición galega, o lugués Luis Álvarez Cabado, do que se vai estrear unha obra que lle foi encargada polo propio Festival: 'Andante impromptu'. Outras estreas importantes nesta edición serán a de dous dos catro concertos que compoñen a colección A roda do ano (os titulados Primavera e Verán), de Rogelio Groba, así como o xa mencionado ciclo escrito este mismo ano a partir do célebre discurso de Castelao Alba de gloria, co que o autor ponteareán homenaxea ao polifacético artista e intelectual rianxeiro neste Ano Castelao.


Summary: A ministra de Transportes, Raquel Sánchez, visitará esta tarde a zona.

O delegado do Goberno español na Galiza, José Miñóns, recoñeceu a situación "moi inestábel" do viaduto de O Castro, na A-6, entre a Galiza e Castela e León, despois de que esta quinta feira colapsase outro vano da ponte. Miñóns pediu "tranquilidade" á poboación, mais admitiu que se trata dun "tema grave". Derrúbase outro tramo do viaduto da A-6 O delegado do Goberno español na Galiza evitou facer "hipótese" sobre as medidas que adoptará o Executivo estatal, mais non descartou unha posíbel demolición de todo o viaduto, como apuntan desde as últimas horas fontes ministeriais en diferentes medios locais. A preguntas dos xornalistas, antes de participar nun acto na Confederación de Empresarios da Coruña, dixo que se segue traballando "no máis importante, en esclarecer o ocorrido", ao tempo que salientou as inspeccións que realizadas neste tipo de infraestruturas, que permitiron "detectar os problemas no cableado" polo que este tramo leva pechado case un ano. Expertos culpan da caída da ponte da A-6 a unha suma de erros Após producirse o segundo colapso do viaduto no día de onte, Miñóns púxose en contacto co presidente da Xunta, Alfonso Rueda, para coordinar a xestión da situación. Visita da ministra de Transportes Nove días despois de que caíse o primeiro vano da A-6, o delegado do Goberno español anunciou que esta tarde a ministra de Transportes, Movilidad e Axenda Urbana, Raquel Sánchez, desprazarase até a zona. O BNG propón unha comisión de seguimento para a recuperación da ponte da A-6 Preguntado por se haberá un grupo de traballo con presenza da Xunta, como solicitaron desde o Executivo galego, en relación á investigación do ocorrido e a análise das causas, dixo que manterán desde o Goberno español un "contacto directo". En canto a se considera necesario unha investigación xudicial, apuntou que deben ir "paso a paso". "Primeiro é estudar con detalle o ocorrido, saber cales son as causas e, en función desas causas, tomaranse as decisións oportunas, se é necesario recorrer a esa vía xudicial ou non". O Goberno español traballa para abrir o viaducto da A-6, dirección Madrid, no verán Miñóns, sobre a cuestión de se o Goberno español mantén a intención de abrir este verán o viaduto dirección Madrid, indicou que "o obxectivo é facelo canto antes, o primeiro é a seguridade", volveu a recalcar.


Summary: A tal altura, Magín Blanco (A Rúa, 1960) fixo practicamente de todo na música galega. Con La Rosa, engadiron delicadeza pop blues aos estertores da movida. Os seus catro elepés son pezas de culto. Compartiu sensibilidade folk cos ourensáns Burgas Beat no fermoso Clic (2008). Desde hai anos, as cancións para crianzas centran os seus labores.

"O disco de Espido paréceme o colmo da inspiración", afirma sobre a súa escolla galega para Albums de aquí e acolá, "o seu tratamento acústico é moi inspirado. É dificilísimo que funcione. E funciona". Detrás de Espido, obra homónima publicada en 2015, atópanse Guadi Galego e Guillermo Fernández, vellos compañeiro en Berrogüetto e artífices de númerosos proxectos a medio camiño entre os sons de raíz e o formato pop. "Facer un disco acústico que teña entidade é complicado. Eles, que son grandes músicos, conségueno", abráiase. A reducción dos arranxos á voz de Galego e ás guitarras desenchufadas de Fernández supón, entende Blanco, un desafío estético de primeira orde. E a pedra sobre a que os integrantes de Espido pousaron unha fértil traxectoria discográfica. "Aquí está o xermolo de aCadaCanto (2012), por exemplo". En aCadaCanto participaron tamén Xabier Díaz e Xosé Lois Romero. Mais Espido serviulle a Magín Blanco para adentrarse en zonas musicais inéditas. "Eu nunca fora capaz de facer un disco acústico", sinala, "pero Espido seduciume tanto que hai catro anos comecei cun disco para bebés". Gatuxos, en 2014, foi un libro disco apoiado no espectáculo "en que se fusionan as artes, a música, as cancións, o teatro, os contos, o clown, a manipulación de obxectos e o claqué". As músicas para a infancian ocupan os esforzos de Magín Blanco. "Podía falar de Blonde on Blonde de Dylan, pero agora dedícome a isto", xustifica a súa elección internacional. Que son os tres discos que a brasileira Adriana Calcanhotto editou baixo o seu alter ego Partimpim. "É ela facendo cancións para nenas e nenos, son discos marabillosos", afirma entusiasmado. Calcanhotto é unha das figuras centrais da renovación da Música Popular Brasileira (MPB). Pola súa propostan circulan samba, bossa nova e pop que, metamorfoseados en Partimpim, dan lugar a un son que Blanco compara co do catalán do norte Pascal Comelade: "Usa ese mesmo concepto de brinquedo, con instrumentos de xoguete, pero máis traballado". Admira, ademais, a posta en escena de Partimpim e os seus aires naíf. Magín Blanco, cuxo último traballo é outro libro disco, Camiños -con poemas e relatos de Ledicia Costas, Víctor Freixanes, María Lado ou Anxos Sumai-, conclúe lembrando que, en realidade, escoita músicas de toda condición. E que a radio segue a ser un dos seus principais subministradores.


Summary: A institución comunicou a Xurxo R. Olveira, interno no penal de Mansilla de las Mulas (Leon), a abertura de dilixencias perante Institucións Penitenciarias para reunir información sobre o "alegado trato vexatorio a que funcionarios do centro someteron familiares seus nos controis previos a unha visita", sinala Esculca

En maio de 2013, familiares do preso independentista Xurxo R. Olveira denunciaban ter sufrido un "trato vexatorio" por funcionarios do penal de Mansilla de las Mulas. Obrigaron a nai e a irmá do preso a se despoxaren das súas roupas para as submeter a unha inspección manual namentres un can da Garda Civil lles uliscaba as roupas; segundo a versión da propia familia a través da plataforma Que Voltem a Casa Queixa de Esculca Estes feitos motivaron que Esculca, Observatorio para a defensa dos dereitos e liberdades, presentase en 22 de maio unha queixa perante o Valedor do Pobo e o Defensor del Pueblo. Pedían que "se tramitasse queixa pola alegada actuaçom abusiva de funcionários do centro penitenciária, que teriam submetidos sem causa justificada as familiares do preso a exames corporais integrais e outras vexaçons". A principios deste mes de agosto, o Defensor del Pueblo comunicou a Xurxo R. Olveira a apertura de dilixencias perante a Secretaría Xeral de Institucións Penitenciarias para reunir e recabar información sobre o que aconteceu ese día. Case un ano preso e sen xuízo Xurxo R. Olveira fica en prisión preventiva sen ser xulgado desde setembro de 2012. Impútanlle un delito de "pertenza" á organización Resistencia Galega, que o ministerio de Interior ten tipificada como "terrorista"


Summary: Despois de que nos anos oitenta visitara á grande actriz con Olhares de Perfil, Roberto Cordovani volve agora á personaxe de Greta Garbo en Divina Garbo que se pdoe ver no Teatro Principal de Compostela até o 22 de febreiro.

A ambigüidade, a brillantez, o misterio e a xenialidade da Garbo volven de novo á escena setenta anos despois de que a súa figura desaparecera do cine. O actor e director de teatro Roberto Cordovani regresa agora da súa estadia no Brasil para volver á escena cun dos seus personaxes privilexiados na súa dramaturxia, a mítica Greta Garbo á que xa lle deu vida nunha das súas máis premiadas e recoñecidas obras, Olhares de perfil que sorprendeu nos teatros galegos na segunda metade dos anos oitenta.Dirixido por Roberto Cordovanie e Bruno Portela, o espectáculo Divina Garbo da Compañía Internacional de Teatro Arte Livre adéntranse no mundo segredo que rodeou á actriz, misterios propios da novela negra que recompoñen un mundo de espías, servizos segredos e correspondencia privada.Cinco son os acontecementos da vida da Garbo os que recría Cordovani no seu personaxe, desde a interpretación que a actriz fai da Raiña Cristina ate se situar case á beira da morte que acontecería no ano 1990.Con Olhares de Pefil, Cordovani recibía o prêmio ao Mellor Espectáculo no Festival Internacional de Edimburgo, o Premio ao Mellor Actor no Festival de Outono de Madrid ou mesmo o Prêmio Compostela de Teatro ao Mellor Actor Protagonista, no mesmo Teatro Principal ao que agora volve cunha nova visión da grande Garbo.


Summary: A plataforma 'Salvemos a Fracha' celebrará unha asemblea o vindeiro venres 16 na Casa Cultural de Marcón. Sinalan que o proxecto da A57 é "innecesario", gastará 86 millóns de euros e provocará un gran prexuízo medioambiental e social na zona.

En tempos de austeridade hai proxectos de construción de infraestruturas de dubidosa necesidade que, sorprendentemente, non se deteñen. A Autovía A57 pretende unir Pontevedra e Vilaboa e, ao mesmo tempo servir de cicunvalación á capital provincial, cun custe que se achega aos 100 millóns de euros, a pesar de circular en paralelo coa Ronda Urbana de Pontevedra e coa AP9. Porén, nas últimas semanas son varias as voces de veciños e entidades sociais e ecoloxistas que denuncian a "inutilidade" desta vía de alta capacidade e o grave prexuízo medioambiental e social que podería causar na zona. Hai uns días a Sociedade Galega de Historia Natural cualificaba o proxecto da A57 de "sinrazón cun coste inmenso tanto ambiental como social, cando por con moitos menos cartos, pódese conseguir algo mellor para a cidadanía e o medio ambiente". Tamén denunciaba que esta vía, por estar demasiado afastada da cidade de Pontevedra, non podía cumprir unha función de circunvalación, e avogaba como alternativa pola xestión pública da AP9, ampliada a tres carrís e con gratuidade total entre Caldas de Reis e Vigo. De igual xeito, vén de constituírse na zona, a Plataforma Veciñal Salvemos A Fracha, formada principalmente por habitantes das parroquias de Marcón, Tomeza, Bértola e Figueirido, polas que atravesaría esta autovía, e próximas ao monte da Fracha, no sur da cidade de Pontevedra. A plataforma celebrará unha asemblea aberta o vindeiro venres 16 de maio, ás 20 horas, na Casa Cultural de Marcón. Nesa xuntanza exporán o informe técnico que avala as alegacións presentadas contra o proxecto e que compila os prexuízos ambientais e sociais que provocaría a autovía. Nas últimas semanas os veciños que conforman a Plataforma levaron a cabo varias protestas públicas, entre elas unha na proba automobilística Subida Cidade de Pontevedra, na que chantaron cruces ás beiras da estrada. Denuncian, ao igual que a SGHN, que a autovía é "inútil" e "innecesaria", circulando en paralelo á AP9, e que non lle empresta un "servizo" real aos pontevedreses, ao non poder servir como circunvalación, unha función que tamén vai cumprir a proxectada Ronda Urbana de Pontevedra. "É un corredor norte-sur que ademais divide as parroquias", destacan, sobre todo no propio monte da Fracha, que corta en dous, formando un talude de 60 metros de profundidade e 100 metros de ancho, e alertan de que "constituiría unha barreira entre Pontevedra e a súa comarca natural, segregando dunha maneira irreversible a Serra da Fracha". Ademais, do mesmo xeito que a SGHN, propoñen como alternativa que se libere de peaxe o treito da AP9 entre Pontevedra e Vilaboa Denuncian, ao igual que a SGHN, que a autovía é "inútil" e "innecesaria", circulando en paralelo á AP9, e que non lle empresta un "servizo" real aos pontevedreses, ao non poder servir como circunvalación Fan fincapé igualmente no elevado custe, 86 millóns de euros para un treito de tan só sete quilómetros, o que cualifican de "derroche": "É necesaria unha obra que non achega solucións e se problemas ás bisbarras afectadas? Podemos permitirnos este luxo de máis de 80 millóns de euros? 80 millóns de euros dan para formular unha morea de preguntas e para emendar unha morea de precariedades sociais". Tamén denuncian a "anomalía" de que o proxecto, presentado en 2010, iniciara as expropiacións de terras en novembro de 2013, para abrir despois o período de exposición pública e o período de alegacións. "Podemos permitirnos este luxo de máis de 80 millóns de euros? 80 millóns de euros dan para formular unha morea de preguntas e para emendar unha morea de precariedades sociais" Nas alegacións presentadas ao proxecto, os veciños debullan o impacto que terá para o medio ambiente, sobre todo para os ríos Ponte Nova, Oitavén e Alvedosa e os mananciais existentes na zona, que deixarán de dirixirse ao río Gafos, para a paisaxe, e para algunhas especies animais. Tamén alertan do dano que se causará ao patrimonio artístico e etnográfico, pasando por riba do Camiño de Santiago, a Vía Romana XIX e o Camiño Real de Ribadavia (A rota dos Arrieiros). Avaliación ambiental do proxecto da A57 (.pdf)


Summary: O semanario Sermos Galiza, único periódico en papel escrito integramente na nosa lingua, chega aos puntos de venda habituais cun número redondo, o 20. E faino só un día antes da xornada de reflexión que dará paso á cita coas urnas para elixirmos quen gobernará a nosa terra. Eis aquí 32 páxinas a ter en conta antes de escollermos papeleta

publicamos a campaña electoral do PP que Feijóo non quere que coñezas entrevistamos a Tereixa Paz: "A crise do sistema está a ser utilizada para mudar o modelo social" dámoslle unha volta á importancia do voto emigrante de cara á cita deste 21-O repasamos a responsabilidade dos partidos centralistas nas dificultades dos sectores estratéxicos galegos analizamos as chaves da Alianza Social Galega contra os recortes, que vén de nacer impulsada por sindicatos e movementos sociais informamos das últimas novidades no xuízo do Prestige, a conta atrás para unha sentenza da cal non derivarán responsabilidades políticas o mandato de Feijóo deixou pegadas difíciles de esquecer: 6.700 pequenas e medianas empresas desaparecidas. Damos máis cifras asegurar a interrupción voluntaria do embarazo na sanidade pública ou avocar as mulleres á clandestinidade. Debatemos con dúas xinecólogas sobre o dereito ao aborto analizamos a defensa da soberanía alimentar do pobo galego e o acceso ás terras, condición indispensábel para rebaixar as cifras da pobreza: nove de cada dez persoas viven no risco de ser pobres contámoscho todo sobre unha iniciativa social recupera a memoria musical galega a través das imaxes. Patrimonio que entra polos ollos e acende o cerebro analizamos o 'purgatorio' do Gaiás, a Cidade da Cultura. Gasto e pecados como a soberbia entrevistamos a Antonio Zambujo, músico portugués ao que se rende a crítica e público europeo na Crítica literaria, Mario Regueira mételle o dente a 'O xogo de Ender', de Orson Scott Card, editado por Urco 'Livros em português que nos falam': a colaboración de Carlos Quiroga na sección Do outro lado do río o escritor Vitor Vaqueiro lembra a Marcelo Brodsky e a súa obra na sección de Viaxes pola miña Terra percorremos os Pastos Mixtos grazas a Valeria Paul Carril mergullámonos con Lola Dopico en Woodglass, marca galega en que se dan a man tecnoloxía, deseño, artesanía e música desta volta, a nosa Okapi vai de maquinista nunha locomotora, María Fumaça, con vagóns ateigados de música e a entrevista da Contra, para a actriz Isabel Risco


Summary: A empresa canadiana Pacific Strategic Minerals quere explotar as vellas escombreiras e balsas da mina de estaño da Penouta na procura da tantalita, de onde se extrae este material usado na industria electrónica. Pero a SGHN alerta de irregularidades no proxecto.

A empresa canadiana Pacific Strategic Minerals quere explotar as vellas escombreiras e balsas da mina de estaño da Penouta, en Viana do Bolo. Busca tantalio, un valioso material empregado na industria electrónica que ten un valor de 192 euros por quilo. En principio, o proxecto afirma que para logralo só quere reprocesar os materiais contidos nas vellas escombreiras e balsas mineiras para aproveitar mellor o mineral de estaño que ainda conteñen e, sobre todo, para extraer a tantalita, o mineral que contén o tantalio. E promete que o fará sen empregar produtos químicos, tan só mediante trituración, seguida de separación densimétrica e magnética. A priori é un proxecto máis limpo e menos invasivo que outros plans mineiros que están chegando nos últimos tempos a distintas zonas de Galicia, entre outras cousas axudaría en principio a reducir o volume actual das escombreiras e balsas mineiras (máis de 13 millóns de toneladas). E é que cando en 1985 se abandonou esta mina, fíxose sen ningún tipo de restauración ambiental e o impacto da mina, duns 250 campos de fútbol de extensión é ben visible. Porén, a Sociedade Galega de Historia Natural (SGHN) alerta deste proxecto por varios motivos e alerta dos prexuízos que podería causar no seu entorno, pois entre outras cousas a mina limita co LIC e a ZEPA de Pena Trevinca. A SGHN denuncia que o proxecto, no seu apartado ambiental, "esquece" nomear as directivas Hábitat (Directiva 92/43/CEE), Aves (Directiva 2009/147/CE) e Auga (Directiva 2000/60/CE), ademais do Plan Hidrolóxico da Demarcación Miño-Sil. Ademais, aínda que a empresa promete "a creación de aproximadamente 100 postos de traballo directos e 500 indirectos, é dicir, xeraríanse 600 novos postos de traballo ao redor desta industria", na táboa detallada da páxina 48 do proxecto só constan 70 postos de traballo directos. Por este motivo a SGHN demándalle á Xunta que se "extremen as medidas para evitar as afeccións do proxecto sobre hábitats de interese comunitario" e que "se inclúan no proxecto todas as medidas preventivas e/ou correctoras recomendadas nos plans de conservación de especies ameazadas". Así mesmo, "á vista da nula restauración ambiental feita ao rematar a anterior explotación deste xacemento e ao tratarse agora dunha multinacional con sede fóra da UE", a SGHN pídelle á Xunta que "esixa un aval a Pacific Estrategic Minerals polo importe estimado para a axeitada restauración ambiental da área afectada polo proxecto mineiro".


Summary: Três juízes de segunda instância decidem esta quarta feira se confirmam ou não a sentença de condenação ditada há 9 meses contra Lula. A esquerda vê o processo como a segunda parte do golpe de Estado que deitou fora da presidência Dilma Rousseff.

O primeiro dos três juízes votaram já em contra de Lula Da Silva, o líder histórico do Partido dos Trabalhadores e ícone da esquerda latino-americana. Não apenas confirma a sentença de há 9 meses, senão que inclusive a eleva a 12 anos de prisão. Ficam ainda dois juízes por se pronunciarem. Bastaria com que um deles falhasse em contra de Lula para este ver seriamente dificultada a sua presença na carreira pela presidência. Lula encabeça as sondagens. As presidenciais estão agendadas para o mês de outubro. É um tribunal de segunda instância de Porto Alegre quem está a julgar Lula. Após se conhecer o primeiro dos três veredictos, suspendeu-se a sessão, que irá ser reatada a partir das 19 horas, hora galega. Será aí quando se saiba que votam os outros dois juízes. Lula foi condenado há 9 meses em primeira instância por um pretenso delito de corrupção, o que decorreria de ter usufruído um apartamento em São Paulo propriedade duma empresa que realizou contratos coa administração pública na época em que o líder do PT presidia o país. Contra uma eventual sentença contrária deste tribunal ainda ficaria por diante um recurso perante o Tribunal Supremo. O PT até daria por boa a hipótese de perder hoje por 2-1. Um resultado de 3-0 -os três juízes contra ele- deixaria-o muito debilitado e virtualmente fora da carreira presidencial.


Summary: Amazon multiplicou as vendas por máis de tres desde 2019.

Acarriña aparca todos os días no meu barrio vigués. O portón deixa ver as caixas da frecha preta. Desde 2014, Amazon multiplicou as vendas por máis de tres até alcanzar os 280 mil millóns de dólares en 2019, 4 veces e media o PIB galego. O confinamento creou as condicións ideais para a distribución en liña. No segundo trimestre Amazon incrementou os ingresos nun 40% e prevé formalizar 300.000 contratacións até chegar a 1 millón de traballadoras e traballadores. Nestes meses achegounos bens que non podiamos conseguir. O custo para a economía produtiva, o persoal traballador e o ambiente é moi alto. Algunhas das grandes tecnolóxicas captan rendas da economía produtiva sen produciren valor novo. O Congreso dos Estados Unidos determinou que controlan os mercados o que lles permite cargar tarifas excesivas, impor contratos abusivos e extraer datos persoais e das empresas. Amazon dita prezos e extrae valor de case 750 mil provedores en todo o mundo. O modelo laboral baséase na precariedade e no control estrito con graves consecuencias na saúde. No Reino Unido o 87% dos empregados declara dores continuas de costas, brazos e pescozo. No almacén de San Fernando de Henares, Madrid, a metade dos empregados padece lesións de cóbado e a taxa de absentismo, provocada polas rigorosas condicións laborais, é do 18%. O 50% das traballadoras asinan contratos temporais, en moitos casos a través de ETT. En Polonia, coa aprobación do Goberno, Amazon prohibiu o exercicio do dereito de folga. As tecnolóxicas non pagan impostos En 2017 declararon no Estado español unha facturación de 1000 millóns de euros, 10 veces inferior á real, e pagaron 32 millóns de euros en impostos, cando lles correspondería entre 200 e 500 millóns. Ao Francia decidir estabelecer un imposto do 3% ás actividades de Google, Facebook e Amazon, Trump respondeu impondo aranceis aos produtos franceses por 2.400 millóns de dólares. En 2018, Washington e Nova York doáronlle a Amazon máis de 5.500 millóns de dólares para conseguir que as elixise para a apertura de novas instalacións. Na cerna da súa organización, un algoritmo permítelle acumular miles de millóns de xigabytes de datos da clientela para debuxar un mapa preciso do que desexan e compran. Integra os provedores para asegurar que os produtos demandados estean dispoñíbeis en tempo e cantidade abonda. O sistema de recomendacións soluciona problemas asociados historicamente coa planificación agregando información espallada en toda a sociedade. Estás desexando descubrir o resto do contido desta nova? Vai mañá ao quiosque polo Nós Diario e atoparás a información no caderno interior 'Producir'. Tamén podes conseguilo a través da tenda online. En calquera caso, se queres ter a oportunidade de ler reportaxes tan interesantes sempre é mellor que te subscribas xa!


Trátase dun país onde acaba de dimitir da xefatura do Estado un rei deixando un sucesor caído do ceo, quen carga cos poderes do Estado pero sen outra autoridade moral que ser fillo e sen que a cidadanía o recoñecese de maneira ningunha. Un país cun presidente de Goberno que mentiu en sede parlamentaria asobre as finanzas do seu partido e as propias, deixando así o Congreso anulado para o resto da lexislatura: non se pode recoñecer, negociar nin pactar cun Goberno sostido sobre a mentira. Un Goberno sobre esas bases degrada a sociedade. Un país no que o xefe de gabinete do presidente, sendo coñecedor de posibles delitos da familia Pujol, en lugar de informar á xustiza utilizouno en beneficio político propio, instigando e manobrando para que fose coñecido no momento que lle era máis útil ao Goberno. Os SMS publicados neste diario proban esa perversa e probablemente delituosa conduta política, trátase do "alguacil alguacilado". É unha conduta política realmente inconcibible en países democráticos, faría caer un Goberno, con todo trátase dun país onde a oposición non reclama responsabilidades por esas actuacións. Un país cun presidente que mentiu en sede parlamentaria: non se pode recoñecer, negociar nin pactar cun Goberno sostido na mentira Un país onde tanto a presidenta como o secretario xeral dun partido, o PSOE, non se enfrontaron ás urnas e carecen por agora do aval da sociedade. Trátase dun partido que foi realmente o construtor dos consensos sobre os que descansou o sistema político español, e que agora reacciona angustiado por conservar un lugar, ser o principal partido da oposición. Nese país o anterior monarca vaga no seu desprestixio e canto máis se sabe del máis prexudica o reinante e os anteriores presidentes do Goberno vivos "queimados", por distintos motivos, para a sociedade. Un país así é, en suma, unha sociedade descabezada, sen referencias morais nin políticas. Nese país aredor dun millón de cidadáns, a maior concentración política de Europa, ocupa organizada e pacíficamente as rúas dunha cidade por terceira vez para reclamar un referendo que o Goberno lles nega. E é entón cando nun mesmo día falece o primeiro banqueiro do Reino, ingresa no hospital outro por caída de cabalo e tamén é hospitalizado o presidente dos grandes almacéns símbolo do consumo español, quen falece catro días despois. Parece que se acumulan os ingredientes para unha "tormenta perfecta". Tras anos de políticas antisociais e divisoras nacionalmente, con capas sociais destruídas e sen esperanza, o que preocupaba ao banqueiro falecido, verdadeiro titor intelectual da política económica, eran dous temas: os cataláns e Podemos. Ten lóxica política; desde o seu punto de vista, claro. Pois iso supón que non importa todo ese lixo, corrupción, incapacidade e destrución social mentres a máquina siga rodando, mentres o Estado non sexa cuestionado. A corrupción, o secuestro da política por parte dos poderes financeiros, é a base deste sistema político económico, o único que lamentan os poderes que se benefician deste sistema é que iso que estaba oculto agora móstrase ao público. Pois iso está a crear o rexeitamento de moitas persoas ao sistema político. O que preocupaba ao banqueiro falecido eran os cataláns e Podemos; non importa todo ese lixo, corrupción e destrución social mentres a máquina siga rodando Tiña toda a razón o banqueiro: o sistema é cuestionado por dous disensos, por unha banda un partido que se nutre de denunciar o sistema político e económico e, doutra banda, a vontade á que foron chegando os cataláns de decidir o seu destino. Nin o Estado nin o sistema político teñen neste momento autoridade moral para afrontar os retos políticos que os cuestionan democraticamente. Trátase dunha verdadeira crise de Estado. Nin o Estado nin o sistema político teñen neste momento autoridade moral para afrontar os retos políticos que os cuestionan democraticamente Os que rían da "España plural" e opuñan todo tipo de obxecións, agora invócana, cando o dano xa está feito. E ante a gravidade da situación aparecen reaccións nerviosas por parte de quen temen cargar as culpas por conducir as cousas até aquí, procuran trasladar as súas culpas ao contrario ou a un chibo expiatorio. Como a aparición no diario El País de José Bono sinalando a Pasqual Maragall como o culpable dun "engano" separatista. Non foi Aznar quen encirrou o españolismo contra o catalanismo, non foi o PP de Rajoy quen recolleu firmas contra Catalunya e a súa pretensión dun novo estatuto, non foron quen levaron o Estatut ao Constitucional, non foron quen lle pasaron o "cepillo", non foi o Constitucional? O culpable foi Maragall. Foi o Parlamento catalán, foi a cidadanía que os votou? Foron os cataláns. E se non foi Maragall, foi Pujol como demostraron os "investigadores privados" Moragas, Rajoy e Alicia. O Ministerio de Margallo demostrou ante Holanda e as sociedades democráticas o que son capaces de facer, se directamente censuran un libro, e nun país estranxeiro, porque están en desacordo co relato histórico os españois deberían preguntarse que clase de información lles chega deste Goberno e os medios de comunicación que o sosteñen. Pero máis grave aínda que censurar un libro é o que demostrou ese incidente: a administración do Estado español actúa contra a administración da Generalitat catalá, un enfrontamento nacional interno exposto aos ollos do mundo. Son dúas administracións con intereses contrarios e en conflito aberto, é natural que Margallo reitere ameazas anteriores do seu partido e o seu Goberno de empregar a forza do Estado contra o Parlamento catalán. A pretensión de suspender a autonomía catalá exporía unha situación de dimensión histórica novamente. A Generalitat ten un sustento en si mesma e unha continuidade non só política senón administrativa, non nace da Constitución que se limitou a recoñecela, senón do Govern no exilio. Tarradellas xa era presidente antes de volver do exilio. Se o Goberno suspendese a autonomía poderíase repetir a situación de que un Govern se exiliase. A irresponsabilidade e a incapacidade de resolver as cuestións democraticamente conduciron a unha situación impensable fai dez anos. A isto conduciu o nacionalismo español encastillado nas institucións do Estado, conducido pola dereita oligárquica pero acompañada por sectores do PSOE e novos elementos políticos Unha situación onde ten máis responsabilidade quen máis forza ten, quen ten o Estado. A isto conduciu o nacionalismo español encastillado nas institucións do Estado, conducido pola dereita oligárquica pero acompañada por sectores do PSOE e novos elementos políticos xurdidos nos últimos tempos. O día a día dos grandes medios de comunicación madrileños, absolutamente parciais. O Estado español e España como proxecto colectivo posible chegaron a un punto de non retorno, dun modo ou outro desencadearase unha crise nos próximos meses. Con Rajoy, Margallo, Wert, Gallardón, Mato, etc, é imposible que esa grave crise se conduza en termos democráticos que abran diálogo, así que daquela, prepárense porque haberá turbulencias.